Giacomo Quagliata

**Giacomo Quagliata**, nado en Palermo o 19 de febreiro de 2000, é un futbolista italiano, que xoga como lateral esquerdo no Deportivo da Coruña, da Segunda División.

## Traxectoria 
### Comezos 
Nado en Palermo, comezou a xogar nunha escola de fútbol, pasando con dez anos á Polisportiva Calcio Sicilia. Durante eses anos formou parte de xeito habitual das seleccións da LND en torneos rexionais e nacionais, incluída a Copa Gaetano Scirea, disputada en 2016.

### Pro Vercelli 
No verán dese mesmo ano someteuse a unha proba co Pro Vercelli e así entrou a formar parte do equipo xuvenil do club piemontés, onde xogou durante dúas tempadas. 

#### Cesión ao Latina 
No verán de 2018 foi cedido ao Latina, co que debutou na Copa Italia Serie D, nun encontro ante o Vis Artena. O 2 de decembro do mesmo ano marcou os seus primeiros goles, nun partido da Serie D ante o Ladispoli. 

#### Cesión ao Bari 
Con todo, en xaneiro de 2019 púxose fin á súa cesión e na segunda parte da tempada xogou tamén a préstamo no Bari, club histórico da Puglia que acababa de ser refundado trala súa creba. Con este equipo proclamouse campión da Serie D e logrou o ascenso á Serie C.

#### Regreso ao Pro Vercelli 
Para a tempada 2019/20 regresou ao Pro Vercelli e foi confirmado polo novo adestrador Alberto Gilardino para formar parte do equipo. Xogou 16 partidos na Serie C e dous na Copa Italia da categoría, todos como titular. O 5 de outubro de 2019 disputou o derbi contra o Novara, proporcionándolle a asistencia a Gianmario Comi no único gol do partido, só 16 segundos do saque inicial. Nese encontro chamou a atención dun observador do Heracles Almelo, da Eredivisie neerlandesa.

### Heracles Almelo 
En xaneiro de 2020 foi contratado oficialmente polo Heracles Almelo, ao que chegou para ocupar o oco deixado por Lennart Czyborra. Converteuse así no primeiro futbolista italiano da historia do club. Inicialmente foi asignado ao equipo filial e o seu debut co primeiro equipo viuse adiado por mor da pandemia de COVID-19.

Finalmente, despois de debutar co Heracles ante o Telstar na Copa dos Países Baixos, o lateral siciliano disputou o seu primeiro partido na Eredivisie o 22 de novembro de 2020, entrando na segunda metade dunha derrota por 5-0 ante o . Aínda que comezou a tempada á sombra de Jeff Hardeveld, acabou facéndose coa titularidade no equipo dirixido por Frank Wormuth, posición que consolidou trala marcha de Hardeveld. O 3 de abril de 2022 anotou o seu primeiro gol como profesional, abrindo o marcador na vitoria por 2-0 en liga sobre o Fortuna Sittard, converténdose no cuarto italiano en marcar un gol na Eredivisie, despois de Marco De Marchi, Kingsley Boateng e Graziano Pellè. Deixou o club de Overijssel tralo descenso deste ao remate da tempada 2021/22, cun balance total de 58 partidos oficiais, un gol e cinco asistencias. Debutou cun gol na Copa Italia contra o Ternana e seis días despois disputou ante a Fiorentina o seu primeiro encontro na Serie A. Nos seguintes dous anos e medio acadou os 72 encontros co club lombardo, a maioría deles saíndo dende o banco de suplentes, e sumou un gol e catro asistencias. Viviu un descenso á Serie B na súa primeira campaña e na seguinte disputou sen éxito a promoción de ascenso.

#### Cesión ao Catanzaro 
O 18 de xaneiro de 2025 foi cedido ao Catanzaro, da Serie B. Co club calabrés xogou un total de 18 partidos, sumando dous goles e disputando de novo sen éxito a promoción de ascenso.

### Deportivo da Coruña 
En xullo de 2025 anunciouse a súa fichaxe polo Deportivo da Coruña, da Segunda División.

### Selección italiana 
O 16 de novembro de 2021 debutou coa selección italiana sub-21, da man do adestrador Paolo Nicolato, nun amigable contra a selección romanesa. O 14 de xuño de 2022 marcou o seu primeiro e único gol co equipo nacional, nunha vitoria por 4-1 sobre Irlanda que significou a clasificación de Italia para a Eurocopa sub-21 de 2023.

## Estatísticas 
## Notas